Eiropas Parlamenta rezolūcija par situāciju Bolīvijā



Oficiālais Vēstnesis 124 E , 15/05/2006 Lpp. 0566 - 0567



P6_TA(2005)0241 Bolīvija Eiropas Parlamenta rezolūcija par situāciju Bolīvijā Eiropas Parlaments, - ņemot vērā iepriekšējās rezolūcijas par situāciju Bolīvijā, it īpaši 2003. gada 23. oktobra rezolūciju [1], - ņemot vērā Reglamenta 115. panta 5. punktu, A. satraukts par nopietno institucionālo krīzi Bolīvijas Republikā, it īpaši pēc prezidenta Carlos Mesa atkāpšanās no amata; B. tā kā saskaņā ar nabadzības rādītājiem Bolīvija ir visnabadzīgākā valsts Dienvidamerikā; C. tā kā lielākā Bolīvijas iedzīvotāju daļa ir ļoti nabadzīga un ir steidzami jārīkojas, lai nodrošinātu, ka viņu prasības pēc sociālā taisnīguma uzklausītu un lai turpinātos demokrātiskās attīstības process; D. tā kā Bolīvijas sabiedrībai ir nopietnas bažas par patiesu demokrātiju, kas nozīmē vietējo iedzīvotāju tiešu dalību sabiedrības norisēs; E. tā kā Bolīvijas sabiedrības liela daļa, it īpaši vietējie iedzīvotāji, zemnieki, strādnieki un bezdarbnieki ir tiesīgi likumīgi un miermīlīgi aizstāvēt tiesības piedalīties valsts valdībā; F. ņemot vērā draudus sabiedrības un politiskai stabilitātei Bolīvijā, ko rada ļoti lielā nevienlīdzība, vietējo iedzīvotāju tiesību neatzīšana un nekontrolēta resursu izmantošana, kas var apdraudēt dabas resursus; G. tā kā konflikts ir saasinājies dažu pēdējo nedēļu laikā līdz ar vispārējo streiku vairākos reģionos, bada streikiem, streikiem darbavietās, izglītības un veselības iestādēs un desmitiem tūkstošiem demonstrantu ielās; H. tā kā pēc protestu viļņa prezidents Mesa iesniedza Nacionālajam Kongresam atlūgumu un aicināja demonstrācijās iesaistītās sabiedrības grupas ļaut parlamentam pabeigt sesiju, lai apsvērtu valsts nākotni un lemtu par to; 1. atkārtoti pauž stingru un noteiktu atbalstu demokrātijai, tiesiskumam un pašreizējai konstitucionālajai kārtībai Bolīvijā un cer, ka prezidenta Mesa atkāpšanās neradīs varas vakuumu, ko varētu izmantot, lai valsti novirzītu no demokrātisko vērtību ievērošanas un tiesiskuma ceļa; 2. pauž bažas par Bolīvijā notiekošajiem politiskajiem un sociālajiem procesiem, jo īpaši Lapasā, kas ir izpildvaras un likumdošanas varas mītnes vieta; 3. izsaka cerību, ka Bolīvijas sabiedrība panāks konsensusu, lai nodrošinātu, ka valsts dabas resursi, jo īpaši enerģijas resursi, veicina valsts attīstību un tās iedzīvotāju sociālo labklājību; 4. aicina turpināt demokrātijas nostiprināšanas un paplašināšanas centienus Bolīvijā un mudina Eiropas Savienību un tās dalībvalstis pienācīgi atbalstīt demokrātijas procesu, lai valsts varētu izrauties no politiskās un ekonomiskās stagnācijas; 5. ir pārliecināts par nepieciešamību veicināt dialoga telpas izveidi, lai miermīlīgā ceļā un saistībā ar demokrātiskām institūcijām un konstitucionālu kārtību, Bolīvija spētu pārvarēt krīzi, kā arī aicina ievērot mērenību, lai veidotu konstruktīvu dialogu starp visiem iedzīvotāju slāņiem, radot uzticības un sapratnes gaisotni, kas ir pietiekama un nepieciešama, lai virzītu valsti uz miermīlīgu pārejas periodu; 6. aicina uz Bolīvijas Republiku nosūtīt Eiropas Parlamenta delegāciju, lai uz vietas analizētu pašreizējo situāciju un ierosinātu piemērotus atbalsta veidus kā veicināt miermīlīgu un demokrātisku pāreju, un izsaka tā vēlēšanos kā novērotājam uzraudzīt vēlēšanu procesus, kuros var būt nepieciešama Parlamenta klātbūtne; 7. uzdod tā priekšsēdētājam nosūtīt šo rezolūciju Padomei un Komisijai, dalībvalstu valdībām, Bolīvijas Republikas valdībai un kongresam un Amerikas Valstu organizācijas ģenerālsekretāram. [1] OV C 82 E, 1.4.2004., 634. lpp. --------------------------------------------------